Ta ni̱xa̱a̱‑na̱ iinka xiyo yuꞌú már chí Gadara.
Tá nu̱u Jesús ini várko,
nti̱ku̱n ni̱xa̱a̱ iin tia̱a ra̱ ntíka̱a̱ ta̱chí kini ini nu̱ú‑Ña̱,
ra̱ ki̱ta nu̱ú ntúxi̱n ntii,
chi ikán kúú nu̱ú ni̱xi̱yo‑ra̱.
Ta nii iin‑na̱ köníkuvi katún‑ra̱,
nii xíꞌin kadéna,
saá chi kua̱ꞌá ichí ka̱tún‑na̱ kadéna ntaꞌá‑ra̱ xíꞌin xa̱ꞌá‑ra̱,
suu sa̱kuachi válí‑ra̱‑ña̱.
Ra nii iin‑na̱ köníkuchiñu xíꞌin‑ra̱.
Ra ñǔu xíꞌin ntuví xíka‑ra̱ kamisánto xíꞌin yukú ntáꞌyu̱‑ra̱ xíꞌin sáta̱xi̱n‑ra̱ mií‑ra̱ xíꞌin yu̱ú.
Tá xi̱ni‑ra̱ Jesús nu̱ú xíka,
nta̱va‑ra̱ ni̱xa̱a̱‑ra̱ nu̱ú‑Ña̱,
ta nta̱kuntúꞌú sítí‑ra̱.
Ta tiéꞌé ntáꞌyu̱‑ra̱,
káchi‑ra̱ saá:
―Jesús,
Se̱ꞌe Ntióxi̱ Káꞌnu,
¿na kúú ña̱ ntóꞌo‑ún xíꞌin‑i̱?
¡Xáku ntáꞌvi‑i̱ nu̱ú‑ún ña̱ ná chinaꞌá‑ún Ntióxi̱ ña̱ säntoꞌo‑ún ini‑i̱!
Ka̱chi míí ta̱chí kini ikán saá chi xa̱ ka̱chi Jesús xíꞌin‑ña̱ ña̱ ná kana‑ña̱ ini míí ra̱ tia̱a ikán.
Ra nta̱ka̱túꞌun Jesús ña̱:
―¿Ntáa kúú ki̱ví‑ún?
Ra ka̱chi‑ña̱ saá:
―Legión naní‑i̱,
saá chi kua̱ꞌá kúú‑ntu̱.
Ta kua̱ꞌá xa̱ku ntáꞌvi‑ña̱ nu̱ú Jesús ña̱ ná tächíñu‑Ña̱‑ña̱ míí nu̱ú xíka ikán.
Ra yachin ikán íyo iin yukú nu̱ú ñúꞌu kua̱ꞌá kini̱ xíxi‑rí,
ta xa̱ku ntáꞌvi míí ta̱chí kini ikán nu̱ú Jesús,
káchi‑ña̱ saá:
―¡Tachíñu ntu̱ꞌu̱ ná ku̱ꞌu̱n‑ntu̱ ke̱e‑ntu̱ ini kini̱ káa!
Ra ta̱xi va míí Jesús ña̱ ná ku̱ꞌu̱n‑ña̱ ke̱e‑ña̱ ini‑rí.
Ra tá ni̱ta̱ni̱ míí ta̱chí kini ini ra̱ tia̱a ikán,
ni̱ke̱e‑ña̱ ini kini̱.
Ra yachin u̱vi̱ míl kúú míí kini̱ ikán,
ra xi̱nu‑rí chí yuꞌú kavá,
ni̱ko̱yo‑rí ini ti̱kuíi,
ta ka̱ntia̱a‑rí,
ra ni̱xi̱ꞌi̱ ntiꞌi‑rí.
Ta na̱ ntiáa kini̱ ikán xi̱nu‑na̱ kua̱ꞌa̱n‑na̱,
ra nta̱túꞌun‑na̱ xíꞌin na̱ yuví ntiée ñuu xíꞌin na̱ ntiée yukú ña̱ ku̱u ikán.
Ta ni̱ta̱ni̱ na̱ yuví kuni‑na̱ na kúú ña̱ ku̱u.
Tá ni̱xa̱a̱‑na̱ nu̱ú íyo Jesús,
xi̱ni‑na̱ íntúꞌú koo̱ míí ra̱ tia̱a xi̱ñuꞌu kua̱ꞌá ta̱chí kini ini ikán,
ra ntíxi‑ra̱ saꞌmá,
ra xa̱ ntu̱va̱ꞌa‑ra̱,
ra ni̱yǔꞌu‑na̱.
Ta na̱ yuví na̱ xi̱ni ña̱ ku̱u yóꞌo,
nta̱túꞌun‑na̱ xíꞌin na̱ yuví ñuu ña̱ ku̱u xíꞌin ra̱ xi̱ñuꞌu kua̱ꞌá ta̱chí kini ini ikán xíꞌin ña̱ ku̱u xíꞌin kini̱,
ta ki̱xáá‑na̱ xáku ntáꞌvi‑na̱ nu̱ú Jesús ña̱ ná kana‑Ña̱ ñuu‑na̱ ra ná ku̱ꞌu̱n‑Ña̱.
Ra tá ni̱ki̱ꞌvi Jesús ini várko ña̱ ku̱ꞌu̱n‑Ña̱,
tia̱ xi̱ñuꞌu ta̱chí kini ini ikán ki̱xáá‑ra̱ xáku ntáꞌvi‑ra̱ nu̱ú‑Ña̱ ña̱ ná taxi‑Ña̱ ku̱ꞌu̱n‑ra̱ xíꞌin‑Ña̱.
Suu könítaxi Jesús ná ku̱ꞌu̱n‑ra̱ xíꞌin‑Ña̱,
chi ka̱chi‑Ña̱ saá xíꞌin‑ra̱:
―Kuáꞌan nu̱ꞌú nu̱ú na̱ veꞌe‑ún,
ra ntatúꞌun xíꞌin‑na̱ ña̱ va̱ꞌa ku̱u Xitoꞌo‑yó xíꞌin‑ún,
ta na̱xa ku̱ntáꞌvi ini‑Ña̱ xi̱ni‑Ña̱ yóꞌo̱.
Ta nta̱kiꞌin míí ra̱ tia̱a ikán kua̱ꞌa̱n‑ra̱,
ra ki̱xáá‑ra̱ ntátúꞌun‑ra̱ xíꞌin na̱ Decápolis xa̱ꞌá ña̱ va̱ꞌa ku̱u Jesús xíꞌin‑ra̱,
ra tá kúú ntiꞌi na̱ yuví nta̱kutúꞌun ini.